Darren Fletcher

**Darren Barr Fletcher** (* 1. február 1984, Dalkeith, Spojené kráľovstvo) je škótsky futbalista, ktorý hrá za klub Stoke City FC v anglickej Premier League. Je produktom mládežníckej akadémie United. Zvyčajne hráva na pozícii stredového alebo pravého záložníka, no v prípade potreby dokáže zahrať aj na kraji obrany. Pracovitý záložník bol pri absencii Barryho Fergusona tiež kapitánom škótskej reprezentácie, čo z neho urobilo jedného z najmladších kapitánov v histórii. V auguste 2009, po zákaze pre Fergusona, dostal kapitánsku pásku natrvalo.

## Klubová kariéra
Fletcher sa narodil v škótskom mestečku Dalkeith. Darren je v Manchestri po celú kariéru, keď prišiel ešte do mládežníckeho tímu. Ako žiak sa ku klubu pripojil v roku 2000. Profesionálny kontrakt podpísal vo februári 2001. Spočiatku nastupoval na pozícii Davida Beckhama, teda na pravom krídle a podľa mnohých sa mal poľahky prepracovať do prvého tímu. Po prvých sezónach poznačených zraneniami začal nastupovať v strede záložnej formácie. 

Fletcher sa do prvého tímu prebojoval počas sezóny 2003-04, počas ktorej nastúpil vo viacerých dôležitých zápasoch a tiež vo víťaznom finále FA Cupu v máji roku 2004 proti Millwallu. 

Aj napriek slabšiemu vstupu do sezóny 2004-05, keď v jej prvej polovici nastúpil len v niekoľkých zápasoch, sa Fletcher opäť prebojoval do kádra United. 1. januára 2005 vsietil Fletcher svoj prvý gól za United pri výhre 2:0 nad Middlesbrough. 

Fletcher bol jedným z hráčov, ktorých kritizoval kapitán Roy Keane po prehre 4:1 s Middlesbrough v októbri 2005. Keane údajne povedal: “Nechápem prečo ľudia v Škótsku ospevujú Fletchera.” Keane to neskôr dementoval slovami: “Keď som v posledných dvoch troch rokoch pochválil nejakého hráča, bol to práve Fletcher. Fletch vám to môže sám potvrdiť.”  Fletcher odpovedal na kritiku 6. novembra 2005 svojim výkonom v zápase proti Chelsea, v ktorom vsietil hlavou jediný gól zápasu a ukončil tak 40-zápasovú sériu Chelsea bez prehry. 

Na začiatku sezóny 2006-07 si udržal miesto v kádri, hoci bol len na lavičke. V sezóne strelil víťazný gól na ihrisku Charltonu, ďalšiu víťaznú hlavičku vsietil v decembri v Middlesbrough a opäť hlavou sa trafil vo februárovom víťaznom zápase proti Charltonu na Old Trafford. Darren tak dopomohol tímu k zisku double. Počas sezóny preferoval Alex Ferguson záložnú štvoricu Cristiano Ronaldo, Paul Scholes, Michael Carrick a Ryan Giggs, čo znamenalo pre Fletchera len niekoľko vystúpení v pozícii striedajúceho hráča. Počas disciplinárneho trestu Paula Scholesa nastúpil pri vysokej výhre United 7:1 v štvrťfinále Ligy majstrov proti AS Rím. 

V sezóne 2007-08 po príchodoch záložníkov Owena Hargreavesa, Andersona a Naniho hral Fletcher dokonca menej ako v predchádzajúcej sezóne a dokonca chcel údajne opustiť klub kvôli nedostatku herných príležitosti. Ferguson preferoval Carricka, Scholesa, Ronalda a Giggsa a Fletcher hral ešte menej ako nové posily. Keď už dostal príležitosť predviedol kvalitný výkon. Vo 4. kole FA Cupu na Old Trafford vsietil dva góly Arsenalu pri výhre 4:0. 

V sezóne 2008-09 nastúpil Fletcher kvôli zraneniam Carricka a Ronalda v prvých dvoch zápasoch sezóny. V prvom kole na Old Trafforde proti Newcastlu United dokonca skóroval a zabezpečil remízu 1:1. Ďalší gól v sezóne pridal hneď v druhom zápase proti Portsmouthu, keď po prihrávke od Patrica Evru vsietil jediný gól zápasu. V 93. minúte tohto zápasu ešte uvidel žltú kartu. 3. októbra 2008 predĺžil zmluvu o ďalšie 3 roky a na Old Trafford tak zotrvá minimálne do roku 2012. Svoj tretí gól v sezóne strelil 25. októbra proti Evertonu. 18. decembra 2008 sa presadil ako striedajúci hráč v semifinále Majstrovstiev sveta klubov proti japonskému klubu Gamba Osaka. V odvetnom zápase semifinále Ligy majstrov proti Arsenalu uvidel červenú kartu a nemohol tak nastúpiť v Rímskom finále. Ozývali sa hlasy na odvolanie tohto verdiktu, no neexistovalo pravidlo na odvolanie červenej karty v súťažiach UEFA. Manchester podal 7. mája odvolanie proti tomuto rozhodnutiu, no 11. mája bolo odvolanie zamietnuté. 

V sezóne 2009-10 si Fletcher upevnil svoje miesto v srdci zálohy Manchestru, keď nastúpil vo všetkých dôležitých zápasoch United. Strelecký účet si otvoril v pamätnom mestskom derby proti City keď pri výhre 4:3 vsietil hneď dva góly. Víťazný gól v tomto derby strelil v šiestej minúte nadstaveného času Michael Owen. Fletcher dostal v tomto zápase ocenenie pre hráča zápasu. 21. novembra 2009 strelil Darren svoj tretí gól sezóny a zároveň azda najkrajší gól v drese United, keď volejom do horného rohu brány Evertonu otvoril skóre. Zápas nakoniec skončil výhrou 3:0. V tejto sezóne tiež musel Darren spolu so spoluhráčmi zo zálohy Michaelom Carrickom a Park Ji-Sungom zaskakovať v obrane, v dobe keď bol jediným zdravým obrancom Patrice Evra. V obrane pomohol k čistému kontu v zápase s West Hamom a v Lige majstrov proti Wolfsburgu inkasoval Manchester len jeden gól. 9. januára 2010 v zápase s Birminghamom City bol Fletcher po dvoch žltých kartách vylúčený. Štvrtý gól strelil pri výhre 4:0 nad AC Miláno v odvetnom osemfinálovom zápase Ligy majstrov. Manchester postúpil celkovým skóre 7:2. Bol to jeho prvý gól v Lige majstrov. V apríli Fletcher zakončil úspešnú sezónu, keď bol vybraný do zostavy roku v Premier League. 9. mája 2010 v poslednom ligovom kole sezóny strelil Fletcher úvodný gól vo víťaznom zápase 4:0 proti Stoke City. 

## Reprezentačná kariéra
Fletcher sa stal stabilným hráčom Škótskej reprezentácie a svoj prvý gól strelil pri výhre 1:0 proti Litve, keď do zápasu naskočil ako striedajúci hráč. Bol to len jeho druhý zápas v reprezentácii. Tento gól poslal Škótsko do baráže o EURO 2004. 26. mája 2004 mal Darren v priateľskom zápase proti Estónsku v Tallinne na ruke kapitánsku pásku. To z neho urobilo najmladšieho škótskeho kapitána od doby Johna Lambieho, ktorý bol kapitánom 20. marca 1886 pri výhre 7:2 nad Írskom. Lambie mal len 17 rokov a 92 dní.  Fletcher bol pod vedením Alexa McLeisha náhradníkom kapitána a kapitánsku pásku nosil len v prípade absencie Barryho Fergusona. V novembri 2009 po odobratí pásky od Barryho Fergusona, sa stal Fletcher kapitánom národného výberu. 

### Reprezentačné góly
 

## Osobný život
Fletcher je otcom dvojičiek Jacka a Tylera narodených v roku 2007. Synov má s anglickou priateľkou Hayley Grice. Bol jedným z mnoho hráčov v oblasti Manchestru a Liverpoolu, ktorým vykradli dom počas zápasu na ihrisku súpera. Jeho dom vykradli vo februári 2009. Zlodeji ohrozovali Grice nožom. Incident sa stal, keď bol Fletcher na výjazde v Miláne, kde hral Manchester v Lige majstrov s miestnym Interom. 

Fletcherov otec bol 27. novembra 2008 nameraný pri prekročení rýchlosti na diaľnici M6 v Cumbrii, keď riadil Darrenov Range Rover. Ako vlastník vozidla mal Darren identifikovať vodiča, no odmietol a v januári 2010 bol vyzvaný k súdu. Po vypočutí dostal Darren 6 trestných bodov k vodičskému preukazu, pokutu 650 libier a musel zaplatiť poplatky vo výške 900 libier. 

Fletcher diskutoval v programe "Deaf Friendly Football" určenom pre mládež. Program bežal pod hlavičkou nadácie Manchestru United a Národným klubom nepočujúcich detí. 

## Štatistiky

*Štatistiky k 9. máju 2010*

## Trofeje
### Klubové
;Manchester United
*Premier League (3): 2006–07, 2007–08, 2008–09
*FA Cup (1): 2003–04
*Ligový pohár (2): 2005–06, 2009–10
*Community Shield (3): 2003, 2007, 2008
*Liga majstrov UEFA (1): 2007–08
*MS Klubov FIFA (1): 2008

### Individuálne
*Zostava roka v Premier League(1): 2009–10

### Reprezentačné
*Kirin Cup (1): 2006

## Zdroj

## Externé odkazy

*Profil na oficiálnej stránke klubu

Kategória:Škótski futbalisti
Kategória:Hráči Manchester United FC